《相逢行赠范阳李都护》
清代·吴屯侯

昨朝相逢在狭路，死生一言不相顾。今朝相逢都市中，挥鞭掉相去若风。

朱家剧孟世罕有，敦盘三物俱成空。夫君慷慨燕南客，珠袍锦带何翕赫。

床头莫邪中夜鸣，睥睨泰山轻一掷。相逢不语心自知，倾盖已作千秋期。

荆卿不得鲁句践，易水衣冠徒尔为。

作者简介：吴屯侯，字符奇，嘉定人。明季武举。入国朝为诸生。有《西亭诗》。